關鍵物種

係生態保育上一個概念。如果話一種物種係關鍵物種，意思係指呢種物種對周圍自然環境影響零舍大。

個案
例如廿一世紀初美國黃石國家公園嘅狼就好出名。

狼不溜出嗮名去到邊都係頂級獵食者，會捕食好多食草動物。响廿世紀嘅美國，好多人都覺得狼係有害嘅，理由係狼會傷害各種牲畜，所以美國就大舉鼓勵啲人獵狼殺狼，搞到黃石嗰頭啲狼嘅數量勁跌。

美國人嘅呢項舉動引起咗意想不到嘅後果：有好多有蹄類嘅動物冇咗狼嚟獵殺佢哋，因而數量激增；呢啲動物跟住就開始入侵河狸嘅地頭，仲同河狸爭嘢食，搞到河狸數量跌咗；河狸喺生態系統入面扮演咗重要嘅角色－河狸會起水壩嚟製造水塘，再喺水塘中心起竇，靠水塘嘅圍繞嚟保護自己啲竇免受捕食者侵襲，而河狸起嘅呢啲水壩會幫手減慢啲河嘅水流；河狸數量跌，就表示河狸水壩數量會少咗，河埋水壩少咗就擾亂埋嗰區啲水同泥嘅流動，最後搞到區內嘅植物大規模噉死嗮。打後啲生態學家了解到呢樣嘢之後，就喺 2000 年代初郁手保育狼，搞咗成十幾年區內嘅植物先至變返正常嘅噉，單嘢算係收到科。

由上述嘅例子睇得出，狼嘅存在會引起一連串嘅連鎖效應，對環境有龐大嘅影響。狼對佢哋周圍嘅生態系統有咁深遠嘅影響，所以就被指係一種關鍵物種。

生態系統
頂級獵食者
複雜系統
蝴蝶效應

文獻
Caro, T. (2010). Conservation by proxy: indicator, umbrella, keystone, flagship, and other surrogate species. Island Press.

攷

自然護理
物種